ශ්‍රී ලංකා වෛද්‍ය සභා නිලවරණයට අදාළව තැපැල් ඡන්ද අයදුම්පත් තොගයක් බලහත්කාරයෙන් පරීක්ෂා කළ බව කියන සිද්ධිය සම්බන්ධයෙන් වෛද්‍ය සභාවේ ලේඛකාධිකාරී වෛද්‍ය ටෙරන්ස් ද සිල්වාගෙන් පොලිසිය ඊයේ ප්‍රකාශයක් සටහන් කරගෙන තිබෙනවා.එසේම වෛද්‍ය සභාවේ ආරක්ෂක නිලධාරීන්ගෙන්ද සිද්ධිය සම්බන්ධයෙන් ප්‍රකාශ ලබාගත් බවයි ඒ පිළිබඳව විමර්ශන සිදුකරන මරදාන පොලිසියේ උසස් නිලධාරියෙකු සඳහන් කළේ.ශ්‍රී ලංකා වෛද්‍ය සභා පරිශ්‍රයේදී මෙලෙස තැපැල් ඡන්ද අයදුම්පත් බලහත්කාරයෙන් පරීක්ෂා කළ බවට චෝදනා එල්ල වන්නේ රජයේ වෛද්‍ය නිලධාරීන්ගේ සංගමයේ උප ලේකම්වරුන් වන වෛද්‍ය නලින් ද හේරත්ට සහ වෛද්‍ය නවීන් ද සොයිසාටයි.